FORSLAG TIL SAKSFREMLEGG

Medlemskap i Digi Troms og Finnmark

**Henvisning til lovverk:** [Kommunelovens §20-2](https://lovdata.no/lov/2018-06-22-83/§20-2), administrativt vertskommunesamarbeid.

**Vedlegg:** Vertskommuneavtale om digitaliseringsnettverk i Troms og Finnmark – Digi Troms og Finnmark

# Saken gjelder/Ingress/Sammendrag

I alle fylker har kommuner gått sammen i regionale digitaliseringsnettverk. De regionale nettverkene er koblet til nasjonale strukturer med KS og regjeringen. Nettverkene er strategiske og operative samarbeid hvor kommunene sammen møter de nasjonale føringene, og samfunnets forventninger om digitalisering i kommunene. Digitalisering er en av nøklene for å løse utfordringer rundt demografiske endringer, effektivitet, omstilling av tjenestene og bruk av kompetanse. Målet er at kommunene også i fremtiden skal levere bærekraftige og gode tjenestetilbud til innbyggere og næringsliv. Alle kommuner blir for små til å håndtere dette alene.

Harstad kommune er vertskommune for digitaliseringsnettverket i fylket – Digi Troms og Finnmark.

XX kommune har fått et tilbud om deltakelse i Digi Troms og Finnmark. Samarbeidet medfører ingen overføring av myndighet til vertskommunen.

# Kommunedirektørens innstilling

* XX kommune inngår vertskommuneavtale om samarbeid i Digi Troms og Finnmark
* Avtalen inngås med virkning fra 1. januar 2023
* Kostnader for deltakelse innarbeides i kommunens budsjett- og økonomiplan

# Saksopplysninger/Bakgrunn

**Digital transformasjon er ikke IKT-drift**

Digitalisering er ikke noe nytt. Digitaliseringen startet da skrivemaskinene på 60-tallet ble byttet ut med elektronisk databehandling – EDB. I 2015 begynte vi å snakke om digital transformasjon og behovet for den helhetlige tilnærmingen til forbedring og fornying av alle tjenestene i kommunene.

Digital transformasjon er ikke noe som kan settes bort til en ekstern leverandør, eller til en IKT-tjeneste i kommunen. Digital transformasjon handler om hvordan vi møter den økende kompleksiteten og tempoet i forvaltningen og hvordan vi utøver og leverer alle våre tjenester til innbyggere og næringsliv. Disse endringene starter i det små med at vi «setter strøm på papir», og tar i bruk nye system. Med økende digitale modenhet og kompetansen i kommunen, starter den ordentlige transformasjonen. Dette er endringer hvor vi tar i bruk ulike teknologier og med utgangspunkt i innbyggers behov, omforme hvordan våre ansatte jobber, leverer tjenester og styrer kommunen via nye virksomhetsmodeller. Ledere på alle nivå i kommunen må derfor eie den digitale transformasjonen. IKT-drift er fremdeles viktig for å støtte opp rundt utstyrt vi bruker, at nettverkene funger og at teknologien snakker sammen på en god og sikker måte.

Arbeidet med digital transformasjon er krevende, og det er [mange kompetanseområder](https://www.digdir.no/digitalisering-og-samordning/kompetansemodell-digital-transformasjon/3293) kommunen må ha for å lykkes. Nasjonalt har de fleste kommuner erkjent at de alene blir for små og at de kun kan lykkes gjennom samarbeid i regionale digitaliseringsnettverk.

**Regionale digitaliseringsnettverk er koblet på nasjonalt nivå**

Digitaliseringsstrategien, [Én digital offentlig sektor](https://www.ks.no/globalassets/fagomrader/digitalisering/digitaliseringsstrategien/Digitaliseringsstrategi-juni2019.pdf), er en felles strategi for regjeringen og KS. Strategien er utgangspunktet for KS sitt ansvar om å samordne digitalisering nasjonalt, gjennom regionale digitaliseringsnettverk og ut i den enkelte kommune. Dette ansvaret er forsterket i [Landstingets vedtak](https://www.ks.no/om-ks/hva-gjor-vi/ks-toppmoter/landstinget-2020/landstinget-gir-ks-en-tydelig-rolle-i-arbeidet-med-digitalisering/) hvor KS gis en rolle for å sikre samordning og økt gjennomføringskraft i digitaliseringsarbeidet i kommunene. De regionale digitaliseringsnettverkene er en del av den nasjonale [samstyringsstrukturen](https://www.ks.no/fagomrader/digitalisering/styring-og-organisering/samstyringsstruktur/) til KS.

*«Gjennom dette samarbeidet vil kommunene være i en bedre posisjon til å påvirke og forme utviklingen og utbredelsen av digitale tjenester – til det beste for innbygger og næringsliv»*

<https://www.regjeringen.no/contentassets/aafaa6bc337844678eac38900ea2e04c/2021-mai/vedlegg-orienteringssaker-2021.pdf>

**Regionale digitaliseringsnettverk i alle fylker**

Det første regionale digitaliseringsnettverket ble etablert i 2017. I dag er det digitaliseringsnettverk i samtlige fylker. Digitaliseringsnettverkene er strategiske og operative samarbeid hvor kommunene samarbeider om å omstille og gi bedre digitale tjenester til sine innbyggere og næringsliv.

Målet med å samarbeide på strategisk og operativt nivå er:

* Å styrke den samlede digitale kompetansen og dele på nøkkelkompetanse innenfor de ulike fag- og tjenesteområdene gjennom samarbeid i fagnettverk og utvikling av tjenester.
* Å øke gjennomføringskraften i utbredelse og gevinstrealisering av felleskommunale/nasjonale og regionale løsninger -både de som er lovpålagt og de som den enkelte kommune selv velger om de skal ta i bruk.
* Bedre bruk av ressurser ved at noe av arbeidet kan utføres én gang på vegne av alle kommunene i samarbeidet
* Få ned kostnader gjennom felles anskaffelser, som gir mindre bruk av ressurser i prosessen og en større samlet stemme mot leverandørmarkedet i forhandlinger rundt kommunenes behov og pris på løsningene.
* Være en premissgiver og pådriver i det nasjonale utviklingsarbeidet og utvikling av felleskommunale/statlige løsninger.

En viktig rolle for regionale digitaliseringsnettverk er å være kommunenes “mottaksapparat” for digitale fellesløsninger. Gjennom felles informasjon, kommunikasjon og innføringer, styrkes den digitale kapasiteten i alle kommunene ved å ta del i det regionale, og dermed det nasjonale, nettverket.

Nasjonalt pågår det endringer som gjør at kommunene kun kan søke på statlige skjønnsmidler via regionale digitaliseringsnettverk. Nylige fordelingen av 15 millioner til kommunenettverk for velferdsteknologi og 15 millioner til kommunenettverk for digital hjemmeoppfølging ble begge begrenset til å foregå via forankring i de regionale digitaliseringsnettverkene.

**Digitaliseringsnettverket i Troms og Finnmark – Digi Troms og Finnmark**

Sen-høsten 2020 startet kommunene Alta, Hammerfest og Harstad samarbeidsprosjektet «Regional motor for IKT og digitalisering». Dette samarbeidsprosjektet bestod av tre delprosjekt, hvor to handlet om å tilby IKT-drift for kommuner som ønsker det, og ett handlet om å etablere et regionalt digitaliseringsnettvek for kommunene i Troms og Finnmark. Denne saken handler om det siste delprosjektet.

Parallelt med etableringen har det pågått en prosess med å koble Digi Troms og Finnmark med de andre regionale digitaliseringsnettverkene inn i og etablere den nasjonale strukturen. I etableringsfasen har nettverket leverte følgende konkrete tiltak:

* Kjørt felles anskaffelse på nytt system for sak, arkiv og eByggesak og ePlansak for 6 kommuner
* Bidratt til at flere kommuner har tatt i bruk DigiSos – digital søknad om sosialhjelp tilbys av 35 kommuner
* Bidratt til at 35 kommuner har tatt i bruk integrasjoner og nettoppslag i modernisert folkeregister med oppslag i skatte- og inntektsopplysninger
* Gjennomført informasjonsmøter for å få startet opp innføring av:
  + DigiBarnevern – alle kommuner må anskaffe nytt fagsystem p.g.a. lovendringer
  + Kjernejournal – alle kommuner er lovpålagt å betale for løsningen, og varslet at den kommer til å bli pålagt brukt gjennom lov
  + Digi Helsestasjon - alle kommuner er lovpålagt å betale for løsningen, og varslet at den kommer til å bli pålagt brukt gjennom lov
  + DigiHelse - alle kommuner er lovpålagt å betale for løsningen, og varslet at den kommer til å bli pålagt brukt gjennom lov

Fra 1. januar 2023 går etableringsprosjektet over i drift og finansieres gjennom deltakeravgift fra medlemskommunene. Da er det kun de kommunene som deltar i nettverket som samarbeider og får bistand via nettverket. Det etablerers egne faggrupper hvor kommunene kobles på med de som jobber i tilhørende fag- og tjenesteområder. Et felles sekretariat koordinerer og leder arbeidet og Kommunedirektørutvalget i Troms og Finnmark fungerer som styringsgruppe.

Digi Troms og Finnmark skal fremdeles bestå som ett nettverk selv om fylkene skal splittes. Nettverket setter egne mål og prioriteringer ut fra de nasjonale tiltakene.

**Hva kommunen får ved å delta i Digi Troms og Finnmark**

Samarbeidet medfører ingen overføring av myndighet til vertskommunen. Det er derfor den enkelte kommune selv som til enhver tid bestemmer om de skal delta i anskaffelser, og innføring av de ulike løsningene.

Ved å delta får kommunene

* invitasjoner til å delta i ulike fellesanskaffelser som kan bidra til lavere kostnader for løsningene og laver opplæringskostnader fordi flere kommuner samkjører dette.
* Informasjon om ulike regionale, felleskommunale og statlige løsninger og bistand i innføring og realisering av gevinster.
* Effektivisering ved at mye av arbeidet som må gjøres kan utføres én gang på vegne av alle kommunene i samarbeidet
* Ansatte blir satt sammen i nettverk og inngår i større fagmiljø som i felleskap deler og bygger kompetanse og som kan dele på nøkkelkompetanse.

**Økonomi**

Årlige kostnader, pr. 01.01.2023 følges følgende fordelingsnøkkel:

* Fast årlig deltakeravgift kr 150 000,-
* Variabel andel med kr 5,- pr innbygger – fordeles etter innbyggere pr 1. januar i budsjettåret

# Vurderinger/konklusjon

Kommunedirektøren anbefaler at XX kommune signerer vertskommuneavtale for Digi Troms og Finnmark med Harstad kommune.

Befolkningsframskrivinger viser at andelen eldre i befolkningen vil øke og det blir færre som kan sikre velferdssamfunnets bærekraft. Det at fødselstallene går ned, kombinert med at vi blir flere eldre, gjør at vi i fremtiden ikke kan levere tjenester på samme måte som i dag. Det finnes ikke nok personer i arbeidsmarkedet til det. Utfordringene forsterkes av sosiale og teknologiske endringer. Digitalisering handler om mer enn teknologi. Det handler også om fag-, tjeneste- og prosessutvikling, derfor må flere enn IKT-tjenesten i kommunene jobbe med dette. Ledere, beslutningstagere og tjenesteledere må ha et levende forhold til teknologi. De må bruke det som en del av sin verktøykasse og som en del av den generelle organisasjons- og tjenesteutviklingen i kommunen. IKT-drift handler om sikkerhet, infrastruktur, automatisering, patching og brannmurer, sertifikater og oppdateringer, servere og lagring. Det finnes allerede og er under etablering flere andre IKT-driftssamarbeid i fylket. Disse kan sammen med kommuner som drifter egne løsninger/driftes av private aktører delta i diginettverkets faggruppe for IKT-drift, og på den måten kan de bidra inn for samtlige kommuner i samarbeidet.

Digital kompetanse er en av nøklene for å kunne levere gode offentlige tjenester. Data og teknologi innlemmes mer og mer i tjenesteproduksjonen og fagdisiplinene, og gir et økende behov for digital kompetanse i alle deler av offentlig sektor. Samtidig innebærer digital transformasjon at virksomhetene skal gjennomgå radikale endringer: organisasjonen må endres, ansvar flyttes, regelverket skrives om og prosesser designes på nytt. Dette handler like mye om endringsledelse, kompetanseutvikling og organisasjonsutvikling, forvaltningspolitikk og forvaltningsutvikling som teknologi.

Den teknologiske utviklingen gir oss uante muligheter, men samtidig er veien til digitalisering full av utfordringer for våre ansatte, politikere, innbyggere og næringsliv.

Alle kommuner skal løse de samme lovpålagte oppgavene og samhandle med de samme aktørene. Digitalisering er en lagsport, og mer samarbeide på tvers og på ulike nivå om den digitale satsingen må til for at kommunene skal kunne levere tjenestene vi er pålagt.

Digitalisering handler med andre ord ikke bare om å bytte ut det fysiske arkivet med lagring i skyen, eller om å gjøre arbeidsprosesser mer effektive. Digitalisering handler om å bruke IT og digitale løsninger til å videreutvikle virksomheten, legge til rette for vekst og samtidig sørge for god sikkerhet.

Digitaliseringsnettverket i Troms og Finnmark, Digi Troms og Finnmark, er et regionalt vertskommunesamarbeid for digitalisering. Målet er at alle kommunene i samarbeidet skal evne å utvikle sine tjenester gjennom gode og effektive digitale løsninger for sine innbyggere og næringsliv.

**Nyttige lenker**

* Digitaliseringsstrategien, Én digital offentlig sektor: <https://www.ks.no/globalassets/fagomrader/digitalisering/digitaliseringsstrategien/Digitaliseringsstrategi-juni2019.pdf>
* Stortingsmeldingen Digital agenda for Norge: <https://www.regjeringen.no/contentassets/fe3e34b866034b82b9c623c5cec39823/no/pdfs/stm201520160027000dddpdfs.pdf>
* Vedtak fra Landstinget: <https://www.ks.no/om-ks/hva-gjor-vi/ks-toppmoter/landstinget-2020/landstinget-gir-ks-en-tydelig-rolle-i-arbeidet-med-digitalisering/>
* KS, Dette er regionale digitaliseringsnettverk: <https://www.ks.no/fagomrader/digitalisering/styring-og-organisering/regionale-digitaliseringsnettverk/regionale-nettverk-og-samstyring-i-kommunesektoren/>
* DigDir, [Hva er digital transformasjon](https://www.digdir.no/innovasjon/hva-er-digital-transformasjon/1589)? <https://www.digdir.no/innovasjon/hva-er-digital-transformasjon/1589>